Nordjyllands Politi leder lige nu intenst efter en 81-årig mand, som i nat forsvandt fra plejehjem - muligvis i badesandaler.

Personalet på plejehjemmet på Sygehusvej i Nibe konstateret klokken 02.20 i nat, at de manglede en beboer, den 81-årige Jens Hvirvelkær. Derfor leder politiet lige nu med patruljer, hunde og helikopter efter manden i området mellem plejehjemmet og konens hus i byen, hvor han plejer at gå til. Det er usikkert hvilken påklædning, den eftersøgte har på, men formentlig er en brun kort jakke og badesandaler som en del af påklædningen. Beboeren har tidligere forladt plejehjemmet og gået til en adresse på Skovbrynet i Nibe, hvor hans hustru fortsat bor. Nordjyllands Politi foretager i øjeblikket eftersøgning på strækningen mellem plejehjemmet og hustruens bopæl, dels med uniformerede patruljer, dels med hundepatruljer, og har endvidere rekvireret helikoptere til at deltage i eftersøgningen, der ledes af politiets indsatsleder. Nordjyllands Politi opfordrer især beboerne i Nibe til at være opmærksomme og gennemgå udhuse og haver som en del af eftersøgningen. Jens Hvirvelkær er bortgået fra Plejehjemmet, Sygehusvej 5 i Nibe i tidsrummet kl. 00:15 til kl. 02:20. Henvendelser omkring den eftersøgte kan rettes til Nordjyllands Politi på tlf. 114.